Anonimu cantore ch'isfrenadu
Risposta a una lettera anonima

                    1.
Anonimu cantore ch'isfrenadu
Has cherfidu formare una cantone
A sa repubblicana eletta zente.
Cantu sento chi sese unu 'ezzone,
Ch'a risponder comente has meritadu
Es’ torrare su carche a su molente.
Tue espones cun odiu veemente
Sa gherra elettorale
Chi cun su clericale
Unidos hazzis vintu, ma comente?
Cun votos a usura comporados!
Pro cussu tanta boria?
Ite bella vittoria, - abbirgonzados!...

                    2.
Ma prima ti dimando: e chie sese?
Rispondemi; e proite, anima vile,
De s'anonimu mantu ti coberis?
Mercenaria musa, infame istile,
Chi difendes sa casta de sos rese,
Ti cheres occultare e t'iscoberis.
Bidende chi, senz'issos, tristu, peris;
Ca t'han cherfidu dare
Calch'ossu a rozigare
Feris senza mirare a chie feris,
E pro cussu, non vivas pius in pena,
Si ti jamana vota,
Difende sa pagnota, - anim'anzena!

                    3.
Tue has cantadu, musa discortesa,
Chi sas bandelas bostras, elevadas
Sun pro difender s'omine opprimidu!
In approvare impostas progettadas
Cunsistit custa ostra alta difesa?
Oh isfacciadu, infame e avilidu!
Comente dae ucca t'hat bessidu
Simile istravaganzia?
Pro bos dare importanzia
Naras chi sullevades s'affigidu!
Gasie est chi su poveru agiuades
Brutas animas tostas,
Ch'impostas subr'impostas, - approvades?!

                    4.
Tue has nadu, cantende pagu esatu,
Sos rujos han perdidu sa battaglia
E proad'hana troppu discuntentu
Custa ostra terribile mitraglia.
La tratesini Giudas e Pilatu...
Abbusu de podere e tradimentu.
E naras chi unu grande sentimentu
Semus ruttos in terra.
Sa pulitica gherra,
Forsi, la cres finida a cumprimentu?
Ma si girat su entu, e ite crese?
Si già chi non ti fues
Calchi die nos rues, - sutt' a pese.

                    5.
Tue puru devias dare attaccu!
In cherrer elevare un'accademica
Discussione, e discutis invanu.
Ma si cheres sighire una polemica
Suttiscriedi miseru vigliaccu,
E nara chie ses, bruttu villanu!
Ch'has a bider unu republicanu
Cantende poesia,
Pro sa patria mia
Impignende sa limba e-i sa manu.
Ma ti lasso; ca ses un'avvilidu.
Poveru mentecattu,
Deus t'hat fattu, - e si nd'es' pentidu!

                    6.
Ma però m'has a cherrer rinfacciare
Chi Deus non si podet pentire,
A onta chi sa Bibbia lu nalzesit...
Però deves discurrer e ischire
Chi Deus, pro si poder imparare,
In primu de Adamu ti criesit...
E ca, in fagher s'Omine, timesit
No haerat isbagliadu,
In te hat cominzadu,
E ses sa brutta copia chi fattesit!
Pro cussu mancu a Deus gulpa damus;
A tie cumpatimus,
Comente ti tenimus, - ti leamus.